Regionsudvalgets udtalelse om "Kommissionens forslag til Rådets forordning (EF) om det finansielle instrument for miljøet (LIFE)"

(1999/C 374/11)

REGIONSUDVALGET har -

under henvisning til listen over verserende kommissionsforslag pr. 1. maj 1999, for hvilke Amsterdam-traktatens ikrafttrædelse medfører en ændring af retsgrundlaget og/eller proceduren (SEK(1999) 581 endelig udg.),

under henvisning til Kommissionens forslag til Rådets forordning (EF) om det finansielle instrument for miljøet (LIFE) [KOM(1998) 720 endelig udg.- 98/0336 (COD) - tidligere 98/0336 (SYN)](1),

under henvisning til Rådets beslutning af 18. maj 1999 om i henhold til EF-traktatens artikel 265, stk. 1, og artikel 175 at anmode om Regionsudvalgets udtalelse herom,

under henvisning til præsidiets beslutning af 15. juli 1998 om at henvise det forberedende arbejde med udtalelsen til Underudvalg 4 "Fysisk Planlægning, Bypolitik, Energi, Miljø",

under henvisning til konklusionerne i Kommissionens rapport af 4. december 1998 (KOM(1998) 721 endelig udg.) om anvendelsen af Rådets forordning (EF) nr. 1404/96,

under henvisning til sin tidligere udtalelse om Kommissionens forslag til Rådets forordning (EF) om ændring af Rådets forordning (EØF) 1973/92 om oprettelse af et finansielt instrument for miljøet (LIFE) (CdR 301/95), som blev vedtaget på plenarforsamlingen den 20.-21. september 1995 (ordfører: Claude du Granrut, PPE)(2),

under henvisning til forslag til Regionsudvalgets udtalelse (CdR 178/99 rev. 1), som blev vedtaget enstemmigt af Underudvalg 4 den 28. juni 1999 (ordfører: Willfried Maier, D, AE) -

på den 30. plenarforsamling den 15.-16. september 1999 (mødet den 16. september) enstemmigt vedtaget følgende udtalelse.

1. Indledning

1.1. Siden 1992 har LIFE været EU's centrale finansielle instrument vedrørende miljøet. Før da eksisterede der en række små miljøstøtteprogrammer med beskedne bevillinger, som sigtede mod bestemte sektorer eller geografisk afgrænsede områder. Trods visse bemærkelsesværdige resultater viste denne opsplitning sig i sidste instans ineffektiv.

1.2. I forbindelse med udarbejdelsen af Fællesskabets femte handlingsprogram på miljøområdet blev LIFE fra begyndelsen bredt anlagt. LIFE er dermed en del af EU's samlede strategi, der omfatter alle former for miljøbeskyttelse (natur, vand, affald, luft), og sigter mod at inddrage miljøaspekter i alle politikker og aktiviteter i tilknytning til den økonomiske udvikling.

1.3. LIFE-forordningen, dvs. forordning (EØF) nr. 1973/92, der trådte i kraft i 1992, er siden blevet ændret ved Rådets forordning (EF) nr. 1404/96 (LIFE II). Anden fase af LIFE udløber den 31.12.1999. Da LIFE skal yde et væsentligt bidrag til realisering af Fællesskabets miljøpolitiske mål, er det hensigten at videreføre programmet i en tredje fase (LIFE III) fra 2000 til 2004.

1.4. I det foreliggende forordningsforslag drages der konsekvenser af erfaringerne med LIFE I og LIFE II, og der fremsættes forslag til forbedringer, særlig med det formål at opnå større effektivitet og transparens.

2. Forordningens indhold

2.1. LIFE III omfatter tre præcist beskrevne emneområder: LIFE-natur, LIFE-miljø og LIFE-tredjelande.

2.2. LIFE-natur skal bidrage til etableringen af det europæiske net NATURA 2000 og til gennemførelsen af direktivet om bevaring af naturtyper samt vilde dyr og planter og direktivet om beskyttelse af vilde fugle. Specielt skal der ydes støtte til naturbevaringsprojekter, der bidrager til at opretholde eller genoprette naturtyper og populationer af truede arter.

2.3. Som noget nyt kan der under LIFE-natur ydes støtte til to nye former for ledsageforanstaltninger, nemlig de såkaldte "starter"-foranstaltninger, som forbereder komplekse internationale projekter, og "Co-op"-foranstaltninger, der omfatter udveksling af erfaringer med henblik på at fremme etablering af netværker mellem projekter på beslægtede områder, f.eks. samme arter eller samme naturtyper.

2.4. Gennem LIFE-miljø ydes der støtte til udvikling af innovative teknikker og metoder, som tager sigte på

a) at inddrage miljøhensynene i den fysiske planlægning, navnlig i bymiljøet,

b) at fremme en bæredygtig industriproduktion ved at minimere den miljøbelastning, den giver anledning til,

c) at genanvende alle former for affald med henblik på rationel håndtering af affaldsstrømmene,

d) at sikre bæredygtig omgang med produkter, herunder navnlig integrerede planer for produktion, distribution og forbrug, med henblik på at mindske miljøbelastningen fra produkter,

e) at udvikle nye tiltag på miljøområdet.

2.5. På disse områder yder LIFE-miljø i første række støtte til demonstrationsprojekter. De omfatter metoder og teknikker, der har forladt det rene forskningsstadium, men endnu ikke anvendes industrielt. På dette stadium er det hensigtsmæssigt at demonstrere teknikken ved hjælp af pilotprojekter. LIFE-miljø lukker således et hul mellem forskning og praktisk anvendelse.

2.6. Desuden yder LIFE-miljø støtte til forberedende projekter og til ledsageforanstaltninger. Ledsageforanstaltningerne gør det muligt at intensivere evalueringen og overvågningen af projekterne og formidlingen af resultaterne.

2.7. Under LIFE-tredjelande ydes der teknisk støtte til tilvejebringelse af de nødvendige færdigheder og administrative strukturer på miljøområdet i tredjelande i Middelhavsregionen og Østersøregionen. I forbindelse med LIFE betragtes ansøgerlandene ikke som tredjelande. Ifølge tiltrædelsesbetingelserne har de nemlig allerede nu mulighed for at deltage i LIFE-natur og LIFE-miljø.

2.8. For årene 2000 til 2004 er der afsat i alt 613 mio. euro til LIFE III. Disse midler er fordelt med 47 % til LIFE-natur, 47 % til LIFE-miljø og 6 % til LIFE-tredjelande. Støtten ydes i form af medfinansiering. Fællesskabets bidrag udgør 30-50 %; i forbindelse med visse naturbevaringsprojekter kan det dog udgøre 75 % og ved ledsageforanstaltninger 100 % af omkostningerne.

3. Konklusioner

3.1. Regionsudvalget bifalder videreførelsen af LIFE som det finansielle instrument på miljøområdet.

3.2. Regionsudvalget bifalder, at LIFE III's løbetid i forhold til LIFE II forlænges med et år til fem år. Det giver bedre muligheder for at planlægge projekter på mellemlang sigt, og det sætter både ansøgerne og myndighederne i stand til at planlægge med større sikkerhed.

3.3. Regionsudvalget bifalder, at LIFE får flere midler til rådighed. Men forøgelsen af midlerne (LIFE II: 450 mio. ECU fordelt på fire år; LIFE III: 613 mio. euro fordelt på fem år) er utilstrækkelig. Forøgelsen tager ikke i tilstrækkeligt omfang hensyn til, at miljøbeskyttelse med Amsterdam-traktaten har fået større betydning inden for EU-politikken, og at LIFE allerede nu også henvender sig til ansøgerlandene, hvormed antallet af potentielle ansøgere øges væsentligt.

3.4. Regionsudvalget bifalder, at reglerne for tildeling af støttemidler fra LIFE er udformet mere overskueligt, og at støttekriterierne er optaget i selve LIFE-forordningen.

3.5. Men Regionsudvalget finder det nødvendigt, at også bæredygtighedsprincippet optages i selve forordningens tekst. Fremme af en bæredygtig udvikling bør nævnes blandt formålene i Artikel 1, så det tydeligt fremgår, at LIFE både skal bidrage til at fremme en afbalanceret bæredygtig udvikling og til at udvikle Fællesskabets politik på miljøområdet samt en politik for bæredygtighed, navnlig hvad angår indarbejdelsen af principper om bæredygtighed i andre politikker og gennemførelse og ajourføring af lovgivning.

3.6. Regionsudvalget hilser det velkommen, at der ydes støtte til naturbevaringsprojekter, der genskaber de naturlige levesteder og genopretter bestande af truede dyrearter. I den forbindelse minder Regionsudvalget om vigtigheden af, at jagt på fugle i yngletiden forbydes.

3.7. Regionsudvalget bifalder, at såvel fristen for indsendelse af forslag som beslutningsfristen i forbindelse med LIFE-natur rykkes tre måneder frem, så projekterne under dette indsatsområde kan iværksættes en vegetationsperiode tidligere.

3.8. Regionsudvalget bifalder, at man inden for LIFE-miljø koncentrerer sig om fem mål, nemlig:

- hensyntagen til miljøaspekterne i forbindelse med fysisk planlægning,

- bæredygtig industriproduktion,

- genanvendelse af affald,

- bæredygtig omgang med produkter,

- udvikling af nye tiltag på miljøområdet.

For så vidt angår bæredygtig produktion er det dog nødvendigt at inddrage andre former for produktion end den industrielle. Specielt for håndværks- og små og mellemstore virksomheder ligger der store udfordringer i at finde innovative miljøløsninger. Også affaldshåndteringen bør tilrettelægges med henblik på en bæredygtig udvikling.

3.9. Regionsudvalget kræver, at medlemsstaterne og regionerne i tilstrækkeligt omfang inddrages i allokeringen af støttemidler. Det beklager særligt, at de prioriterede områder og de forberedende foranstaltninger og ledsageforanstaltningerne ikke fastlægges i nært samarbejde med medlemsstaterne og regionerne. Medlemsstaterne, regionerne og de lokale myndigheder får på den måde for ringe spillerum i forbindelse med mellemlangsigtet planlægning og forberedelse af projekter.

3.10. Regionsudvalget finder, at støttemodtagernes meget omfattende rapporteringspligt bør begrænses til det nødvendige for at forenkle administrationen.

3.11. Regionsudvalget opfordrer til, at man afslutter behandlingen af LIFE III-forslaget så hurtigt, at LIFE III umiddelbart kan afløse LIFE II, der udløber den 31. december 1999.

Bruxelles, den 16. september 1999.

Manfred DAMMEYER

Formand for

Regionsudvalget

(1) EFT C 15 af 20.1.1999, s. 4.

(2) EFT C 100 af 2.4.1996, s. 115.